               EUROPOS KOMISIJA
            Briuselis, 2020 11 12
            COM(2020) 735 final
            2020/0326(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Europos bendrijos bei jos valstybių narių ir Šveicarijos Konfederacijos susitarimu dėl laisvo asmenų judėjimo įsteigtame Jungtiniame komitete, dėl Susitarimo II priedo „Socialinės apsaugos sistemų koordinavimas“ dalinio pakeitimo
            (Tekstas svarbus EEE)

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi Jungtiniame komitete, dėl numatomo Jungtinio komiteto sprendimo dėl Europos bendrijos bei jos valstybių narių ir Šveicarijos Konfederacijos susitarimo dėl laisvo asmenų judėjimo II priedo (Socialinės apsaugos sistemų koordinavimas) dalinio pakeitimo priėmimo.

               2.Pasiūlymo aplinkybės

               2.1.Europos bendrijos bei jos valstybių narių ir Šveicarijos Konfederacijos susitarimas dėl laisvo asmenų judėjimo

               1999 m. Europos bendrija bei jos valstybės narės ir Šveicarija sudarė dvišalį susitarimą dėl laisvo asmenų judėjimo, kuris įsigaliojo 2002 m. birželio 1 d. (žr. OL L 114, 2002 4 30, p. 6). Iš pradžių Susitarimas buvo sudarytas septynerių metų laikotarpiui, kuris baigėsi 2009 m. gegužės 31 d. Po 2009 m. vasario 8 d. Šveicarijoje įvykusio referendumo jo galiojimas buvo pratęstas neribotam laikui.

               Susitarimu nustatytas

                   laisvo asmenų judėjimo

                tarp Europos Sąjungos ir Šveicarijos teritorijų principas. Pagal Susitarimą ES ir Šveicarijos piliečiams suteiktos abipusės teisės atvykti, gyventi, dirbti apmokamą darbą, verstis savarankiška veikla ir teisė likti viena kitos teritorijoje nutrūkus darbo santykiams.

               Susitarimo II priede numatytas socialinės apsaugos sistemų koordinavimas.

               2.2.Jungtinis komitetas

               Pagal Susitarimo 14 straipsnį įsteigtas Jungtinis komitetas, kurį sudaro abiejų šalių atstovai ir kuris yra atsakingas už Susitarimo valdymą ir tinkamą taikymą. Jungtinis komitetas atsakingas už ginčų, susijusių su Susitarimo laikymusi, sprendimą. Jis priima sprendimus Susitarime numatytomis aplinkybėmis. Jungtinis komitetas savo sprendimus priima bendru sutarimu.

               Jungtinis komitetas priima sprendimus dėl konkrečių Susitarimo priedų būtinų pakeitimų. Susitarimo 18 straipsnyje nustatyta, kad Jungtinis komitetas gali iš dalies keisti Susitarimo II priedą.

               Remiantis Sprendimo 2002/309/EB
                  1
                2 straipsniu, poziciją, kurios Sąjungos vardu turi būti laikomasi dėl Jungtinio komiteto sprendimų, nustato Taryba, remdamasi Komisijos pasiūlymu. Šiuo tikslu Komisija teikia šį pasiūlymą dėl Tarybos sprendimo dėl pozicijos, kurios Sąjunga turėtų laikytis Jungtiniame komitete.

               2.3.Numatomas Jungtinio komiteto aktas

               Jungtinis komitetas turi priimti sprendimą dėl Susitarimo II priedo „Socialinės apsaugos sistemų koordinavimas“ dalinio pakeitimo (toliau – numatomas aktas).

               II priedo pakeitimai priimami Jungtinio komiteto sprendimu ir gali įsigalioti iš karto po to sprendimo priėmimo.

               Numatomo akto tikslas yra suteikti Jungtinės Karalystės piliečių, asmenų be pilietybės ir pabėgėlių, taip pat jų šeimos narių ir maitintojo netekusių asmenų, kurie iki Susitarimo dėl išstojimo 126 straipsnyje nustatyto pereinamojo laikotarpio pabaigos yra arba buvo tarpvalstybinėje padėtyje, kuri vienu metu apima tiek vieną ar kelias susitariančiąsias šalis, tiek Jungtinę Karalystę, abipusę socialinės apsaugos teisių apsaugą.

               3.Pozicija, kurios turi būti laikomasi Sąjungos vardu

               Jungtinei Didžiosios Britanijos ir Šiaurės Airijos Karalystei (toliau – Jungtinė Karalystė) išstojus iš Europos Sąjungos, Susitarimas Jungtinei Karalystei nustoja galioti pasibaigus pereinamajam laikotarpiui, nustatytam Europos Sąjungos ir Europos atominės energijos bendrijos ir Jungtinės Karalystės susitarimo dėl išstojimo (toliau – Susitarimas dėl išstojimo) 126 straipsnyje.

               Kaip nustatyta Susitarimo 23 straipsnyje, Susitarimo nutraukimas neturės įtakos privačių asmenų įgytoms teisėms, o dėl to, kokių veiksmų reikia imtis dėl teisių, kurių įgijimo procesas tebevyksta, Susitariančiosios Šalys sprendžia abipusiu susitarimu.

                  Susitarimo dėl išstojimo 33 straipsnyje nustatyta, kad Susitarimo dėl išstojimo III antraštinė dalis taip pat taikoma Šveicarijos piliečiams su sąlyga, kad Šveicarija yra sudariusi ir taiko atitinkamus susitarimus su Jungtine Karalyste, kurie taikomi Sąjungos piliečiams, ir su Europos Sąjunga, kurie taikomi Jungtinės Karalystės piliečiams.

                  Jungtinės Karalystės ir Šveicarijos susitarimo dėl piliečių teisių (toliau – Susitarimas dėl piliečių teisių) po Jungtinės Karalystės išstojimo iš Europos Sąjungos ir Susitarimo dėl laisvo asmenų judėjimo 26b straipsnyje nustatyta, kad to susitarimo III dalies nuostatos taikomos Sąjungos piliečiams su sąlyga, kad Sąjunga yra sudariusi ir taiko atitinkamus susitarimus su Jungtine Karalyste, kurie taikomi Šveicarijos piliečiams, ir su Šveicarija, kurie taikomi Jungtinės Karalystės piliečiams.

               Todėl būtina suteikti Jungtinės Karalystės piliečių, asmenų be pilietybės ir pabėgėlių, taip pat jų šeimos narių ir maitintojo netekusių asmenų, kurie iki Susitarimo dėl išstojimo 126 straipsnyje nustatyto pereinamojo laikotarpio pabaigos yra arba buvo tarpvalstybinėje padėtyje, kuri vienu metu apima tiek vieną ar kelias susitariančiąsias šalis, tiek Jungtinę Karalystę, abipusę socialinės apsaugos teisių apsaugą.

               Atsižvelgiant į tai, siūlomais Susitarimo II priedo (Socialinės apsaugos sistemų koordinavimas) pakeitimais, aprašytais pridedamame Jungtinio komiteto sprendimo projekte, sprendžiamas pirmiau paaiškintas klausimas.

               Pridedamas Jungtinio komiteto sprendimo projektas įsigalioja tą dieną, kai jį priima Jungtinis komitetas, ir taikomas nuo Susitarimo dėl išstojimo 126 straipsnyje nustatyto pereinamojo laikotarpio pabaigos.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  2
               .

               4.1.2.Taikymas aptariamuoju atveju

               Jungtinis komitetas yra įsteigtas susitarimu, būtent Europos bendrijos bei jos valstybių narių ir Šveicarijos Konfederacijos susitarimu dėl laisvo asmenų judėjimo.

               Aktas, kurį turi priimti Jungtinis komitetas, yra teisinę galią turintis aktas. Numatomas aktas bus privalomas pagal tarptautinę teisę, vadovaujantis Susitarimo 14 ir 18 straipsniais.

               Numatomu aktu Susitarimo institucinė struktūra nepapildoma ir nekeičiama. Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               Atsižvelgiant į tai, kad numatomu aktu siekiama kelių tikslų arba jį sudaro kelios dalys, kurie (-ios) yra neatsiejamai susiję (-ios) ir nė vienas (-a) iš jų nėra tik papildomas (-a), sprendimo pagal SESV 218 straipsnio 9 dalį materialinis teisinis pagrindas išimties tvarka turės apimti įvairius atitinkamus teisinius pagrindus.

               4.2.2.Taikymas aptariamuoju atveju

               Numatomu aktu siekiama socialinės apsaugos ir įgaliojimų suteikimo srities tikslų ir jį sudaro šios srities dalys. Šie numatomo akto elementai yra neatsiejamai susiję ir nė vienas iš jų nėra papildomas kito atžvilgiu.

               Todėl siūlomo sprendimo materialinis teisinis pagrindas apima šias nuostatas: Sutarties dėl Europos Sąjungos veikimo 48 ir 352 straipsnius.

               4.3.Išvada

               Siūlomo sprendimo teisinis pagrindas turėtų būti SESV 48 ir 352 straipsniai kartu su SESV 218 straipsnio 9 dalimi.

               5.Numatomo akto skelbimas

               Jungtinio komiteto aktu bus iš dalies pakeistas Susitarimo II priedas, todėl tikslinga priimtą aktą paskelbti Europos Sąjungos oficialiajame leidinyje.

               2020/0326 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Europos bendrijos bei jos valstybių narių ir Šveicarijos Konfederacijos susitarimu dėl laisvo asmenų judėjimo įsteigtame Jungtiniame komitete, dėl Susitarimo II priedo „Socialinės apsaugos sistemų koordinavimas“ dalinio pakeitimo

               (Tekstas svarbus EEE)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 48 ir 352 straipsnius kartu su 218 straipsnio 9 dalimi,

               atsižvelgdama į Tarybos ir Komisijos, bendradarbiavimo mokslo ir technologijų srityje susitarimo atžvilgiu, 2002 m. balandžio 4 d. sprendimą 2002/309/EB, Euratomas dėl septynių susitarimų sudarymo su Šveicarijos Konfederacija
                  3
               , ypač į jo 2 straipsnį,

               atsižvelgdama į Europos Komisijos pasiūlymą,

               kadangi:

               (1)Europos bendrijos bei jos valstybių narių ir Šveicarijos Konfederacijos susitarimas dėl laisvo asmenų judėjimo (toliau – Susitarimas) įsigaliojo 2002 m. birželio 1 d.;

               (2)Susitarimo 18 straipsnyje nustatyta, kad Jungtinis komitetas gali nuspręsti iš dalies pakeisti, be kita ko, Susitarimo II priedą;

               (3)Jungtinei Didžiosios Britanijos ir Šiaurės Airijos Karalystei (toliau – Jungtinė Karalystė) Susitarimas nustoja galioti jai išstojus iš Europos Sąjungos;

               (4)pagal Susitarimo 23 straipsnį, nutraukus Susitarimą, tai neturės įtakos privačių asmenų įgytoms teisėms. Susitariančiosios šalys abipusiu susitarimu sprendžia, kokių reikia imtis veiksmų dėl teisių jų įgijimo metu;

               (5)todėl būtina suteikti Jungtinės Karalystės piliečių, taip pat jų šeimos narių ir maitintojo netekusių asmenų, kurie iki Susitarimo dėl išstojimo 126 straipsnyje nustatyto pereinamojo laikotarpio pabaigos yra arba buvo tarpvalstybinėje padėtyje, kuri vienu metu apima tiek vieną ar kelias susitariančiąsias šalis, tiek Jungtinę Karalystę, abipusę socialinės apsaugos teisių apsaugą;

               (6)todėl Sąjungos pozicija Jungtiniame komitete turėtų būti grindžiama šio sprendimo priede pateiktu sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Jungtiniame komitete dėl siūlomo Europos bendrijos bei jos valstybių narių ir Šveicarijos Konfederacijos susitarimo dėl laisvo asmenų judėjimo II priedo „Socialinės apsaugos sistemų koordinavimas“ dalinio pakeitimo, grindžiama prie šio sprendimo pridėtu Jungtinio komiteto sprendimo projektu.

               2 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        Tarybos ir Komisijos, bendradarbiavimo mokslo ir technologijų srityje susitarimo atžvilgiu, sprendimas 2002/309/EB, Euratomas.

                     (2)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

                     (3)

                        OL L 114, 2002 4 30, p. 1.

    ---documentbreak---

               EUROPOS KOMISIJA
            Briuselis, 2020 11 12
            COM(2020) 735 final
            PRIEDAS
            prie
            Pasiūlymo dėl TARYBOS SPRENDIMO
            dėl pozicijos, kurios Europos Sąjungos vardu turi būti laikomasi Europos bendrijos bei jos valstybių narių ir Šveicarijos Konfederacijos susitarimu dėl laisvo asmenų judėjimo įsteigtame Jungtiniame komitete, dėl Susitarimo II priedo „Socialinės apsaugos sistemų koordinavimas“ dalinio pakeitimo

               PRIEDAS

               Jungtinio komiteto, įsteigto pagal Europos bendrijos bei jos valstybių narių ir Šveicarijos Konfederacijos susitarimą dėl laisvo asmenų judėjimo, sprendimo Nr. .../... projektas

               ...

               kuriuo iš dalies keičiamas Susitarimo II priedas „Socialinės apsaugos sistemų koordinavimas“

               JUNGTINIS KOMITETAS,

               atsižvelgdamas į Europos bendrijos bei jos valstybių narių ir Šveicarijos Konfederacijos susitarimą dėl laisvo asmenų judėjimo
                  1
                (toliau – Susitarimas), ypač į jo 14 ir 18 straipsnius,

               kadangi:

               (1)Jungtinei Didžiosios Britanijos ir Šiaurės Airijos Karalystei (toliau – Jungtinė Karalystė) Susitarimas nustoja galioti jai išstojus iš Europos Sąjungos;

               (2)kaip nustatyta Susitarimo 23 straipsnyje, Susitarimo nutraukimas neturės įtakos privačių asmenų įgytoms teisėms, o dėl to, kokių veiksmų reikia imtis dėl teisių, kurių įgijimo procesas tebevyksta, Susitariančiosios Šalys sprendžia abipusiu susitarimu;

               (3)Europos Sąjungos ir Europos atominės energijos bendrijos ir Jungtinės Karalystės susitarimo dėl išstojimo (toliau – Susitarimas dėl išstojimo) 33 straipsnyje nustatyta, kad Susitarimo dėl išstojimo antros dalies III antraštinė dalis taikoma Islandijos, Lichtenšteino Kunigaikštystės, Norvegijos Karalystės ir Šveicarijos piliečiams su sąlyga, kad tos šalys yra sudariusios ir taiko atitinkamus susitarimus su Jungtine Karalyste, kurie taikomi Sąjungos piliečiams, ir su Europos Sąjunga, kurie taikomi Jungtinės Karalystės piliečiams;

               (4)Jungtinės Karalystės ir Šveicarijos susitarimo dėl piliečių teisių (toliau – Susitarimas dėl piliečių teisių) po Jungtinės Karalystės išstojimo iš Europos Sąjungos ir Susitarimo dėl laisvo asmenų judėjimo 26b straipsnyje nustatyta, kad to susitarimo III dalies nuostatos taikomos Sąjungos piliečiams su sąlyga, kad Sąjunga yra sudariusi ir taiko atitinkamus susitarimus su Jungtine Karalyste, kurie taikomi Šveicarijos piliečiams, ir su Šveicarija, kurie taikomi Jungtinės Karalystės piliečiams;

               (5)būtina suteikti Jungtinės Karalystės piliečių, taip pat jų šeimos narių ir maitintojo netekusių asmenų, kurie Susitarimo dėl išstojimo 126 straipsnyje nustatyto pereinamojo laikotarpio pabaigoje yra arba buvo tarpvalstybinėje padėtyje, kuri vienu metu apima tiek vieną ar kelias susitariančiąsias šalis, tiek Jungtinę Karalystę, abipusę socialinės apsaugos teisių apsaugą,

               NUSPRENDĖ:

               1 straipsnis

               Susitarimo II priedas iš dalies keičiamas taip, kaip išdėstyta šio sprendimo priede.

               2 straipsnis

               Šis sprendimas parengtas anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis; tekstai visomis šiomis kalbomis yra vienodai autentiški.

               3 straipsnis

               Šis sprendimas įsigalioja tą dieną, kai jį priima Jungtinis komitetas, ir taikomas nuo Susitarimo dėl išstojimo 126 straipsnyje nustatyto pereinamojo laikotarpio pabaigos.

               Priimta

                     Jungtinio komiteto vardu

                     Pirmininkas

                     Sekretoriai

               Priedas

               Europos bendrijos bei jos valstybių narių ir Šveicarijos Konfederacijos susitarimo dėl laisvo asmenų judėjimo II priedas iš dalies keičiamas taip:

               (1)3 straipsnis iš dalies keičiamas taip:

               1 dalyje „protokole“ pakeičiama į „I protokole“;

               2 dalyje „Protokolas“ pakeičiama į „I protokolas“;

               (2)po 3 straipsnio pridedamas naujas 4 straipsnis:

               „4 straipsnis

               1. Tvarka, susijusi su privačių asmenų pagal Susitarimą įgytų teisių apsauga Jungtinei Karalystei išstojus iš Europos Sąjungos, išdėstyta šio priedo II protokole.

               2. II protokolas yra neatskiriama šio priedo dalis.“;

               (3)po C skirsnio pavadinimas „PROTOKOLAS“ pakeičiamas į „I protokolas“;

               (4)po I protokolo pridedamas naujas II protokolas:

               „Susitarimo dėl laisvo asmenų judėjimo II priedo II protokolas

               ATSIŽVELGIANT Į TAI, kad Europos Sąjungos ir Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės susitarimo dėl išstojimo 33 straipsnyje nustatyta, kad Susitarimo dėl išstojimo antros dalies III antraštinė dalis taikoma Islandijos, Lichtenšteino Kunigaikštystės, Norvegijos Karalystės ir Šveicarijos piliečiams su sąlyga, kad tos šalys yra sudariusios ir taiko atitinkamus susitarimus su Jungtine Didžiosios Britanijos ir Šiaurės Airijos Karalyste, kurie taikomi Sąjungos piliečiams, ir su Europos Sąjunga, kurie taikomi Jungtinės Karalystės piliečiams,

               ATSIŽVELGIANT Į TAI, kad Jungtinės Didžiosios Britanijos ir Šiaurės Airijos Karalystės ir Šveicarijos susitarimo dėl piliečių teisių po Jungtinės Karalystės išstojimo iš Europos Sąjungos ir Susitarimo dėl laisvo asmenų judėjimo 26b straipsnyje nustatyta, kad to susitarimo III dalies nuostatos taikomos Sąjungos piliečiams su sąlyga, kad Sąjunga yra sudariusi ir taiko atitinkamus susitarimus su Jungtine Didžiosios Britanijos ir Šiaurės Airijos Karalyste, kurie taikomi Šveicarijos piliečiams, ir su Šveicarija, kurie taikomi Jungtinės Karalystės piliečiams,

               PRIPAŽĮSTANT, kad būtina suteikti Jungtinės Karalystės piliečių, taip pat jų šeimos narių ir maitintojo netekusių asmenų, kurie pereinamojo laikotarpio pabaigoje yra arba buvo tarpvalstybinėje padėtyje, kuri vienu metu apima tiek vieną ar kelias Susitarimo dėl laisvo asmenų judėjimo susitariančiąsias šalis, tiek Jungtinę Didžiosios Britanijos ir Šiaurės Airijos Karalystę, abipusę socialinės apsaugos teisių apsaugą,

               1 STRAIPSNIS

               Apibrėžtys ir nuorodos

               1. Šiame protokole vartojamų terminų apibrėžtys:

               a)
                     Susitarimas dėl išstojimo – Susitarimas dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos
                  2
               ;

               b)
                     Susitarimas dėl piliečių teisių – Jungtinės Didžiosios Britanijos ir Šiaurės Airijos Karalystės ir Šveicarijos Konfederacijos susitarimas dėl piliečių teisių po Jungtinės Karalystės išstojimo iš Europos Sąjungos ir Susitarimo dėl laisvo asmenų judėjimo;

               c)
                     valstybės, kurioms taikomas šis protokolas – Sąjungos valstybės narės ir Šveicarija;

               d)
                     pereinamasis laikotarpis – Susitarimo dėl išstojimo 126 straipsnyje nurodytas pereinamasis laikotarpis;

               e)
                     Reglamento (EB) Nr. 883/2004
                  3
                1 straipsnyje ir Reglamento (EB) Nr. 987/2009
                  4
                1 straipsnyje pateiktos apibrėžtys.

               2. Šiame protokole laikoma, kad visos Sąjungos teisės nuostatose, kurios taikytinos pagal šį protokolą, esančios nuorodos į valstybes nares ir valstybių narių kompetentingas institucijas apima Jungtinę Karalystę ir jos kompetentingas institucijas.

               2 STRAIPSNIS

               Į taikymo sritį patenkantys asmenys

               1. Šis protokolas taikomas šiems asmenims:

               a)
                     Jungtinės Karalystės piliečiams, kuriems pereinamojo laikotarpio pasibaigimo momentu taikomi vienos iš valstybių, kurioms taikomas šis protokolas, teisės aktai, taip pat jų šeimos nariams ir maitintojo netekusiems asmenims;

               b)
                     Jungtinės Karalystės piliečiams, kurie pereinamojo laikotarpio pasibaigimo momentu gyvena vienoje iš valstybių, kurioms taikomas šis protokolas, ir kuriems taikomi Jungtinės Karalystės teisės aktai, taip pat jų šeimos nariams ir maitintojo netekusiems asmenims;

               c)
                     asmenims, kurie nenurodyti a arba b punktuose, bet yra Jungtinės Karalystės piliečiai, kurie pereinamojo laikotarpio pasibaigimo momentu vienoje ar keliose valstybėse, kurioms taikomas šis protokolas, dirba pagal darbo sutartį arba vykdo veiklą kaip savarankiškai dirbantys asmenys ir kuriems pagal Reglamento (EB) Nr. 883/2004 II antraštinę dalį taikomi Jungtinės Karalystės teisės aktai, taip pat jų šeimos nariams ir maitintojo netekusiems asmenims;

               d)
                     vienoje iš valstybių, kurioms taikomas šis protokolas, arba Jungtinėje Karalystėje gyvenantiems asmenims be pilietybės ir pabėgėliams, kurie yra atsidūrę kurioje nors iš a–c punktuose nurodytų padėčių, taip pat jų šeimos nariams ir maitintojo netekusiems asmenims.

               2. 1 dalyje nurodytiems asmenims tos nuostatos taikomos tol, kol jie be pertraukų yra vienoje iš toje dalyje nurodytų padėčių, kuri vienu metu apima tiek vieną iš valstybių, kurioms taikomas šis protokolas, tiek Jungtinę Karalystę.

               3. Šis protokolas taip pat taikomas Jungtinės Karalystės piliečiams, kurie nėra arba nebėra vienoje iš šio straipsnio 1 dalyje nurodytų padėčių, bet kuriems taikomas Susitarimo dėl išstojimo 10 straipsnis arba Susitarimo dėl piliečių teisių 10 straipsnis, taip pat jų šeimos nariams ir maitintojo netekusiems asmenims.

               4. 3 dalyje nurodyti asmenys patenka į taikymo sritį tol, kol jie turi teisę gyventi vienoje iš valstybių, kurioms taikomas šis protokolas, pagal Susitarimo dėl išstojimo 13 straipsnį arba Susitarimo dėl piliečių teisių 12 straipsnį arba teisę dirbti darbo valstybėje pagal Susitarimo dėl išstojimo 24 arba 25 straipsnį arba Susitarimo dėl piliečių teisių 20 straipsnį.

               5. Tais atvejais, kai šiame straipsnyje daroma nuoroda į šeimos narius ir maitintojo netekusius asmenis, tiems asmenims šis protokolas taikomas tik tiek, kiek jų teisės ir pareigos kyla iš jų statuso pagal Reglamentą (EB) Nr. 883/2004.

               3 STRAIPSNIS

               Socialinės apsaugos koordinavimo taisyklės

               1. Į šio protokolo taikymo sritį patenkantiems asmenims taikomos 8 straipsnyje ir šiame Susitarimo dėl laisvo asmenų judėjimo priede, Reglamente (EB) Nr. 883/2004 ir Europos Parlamento ir Tarybos reglamente (EB) Nr. 987/2009 nustatytos taisyklės ir tikslai.

               2. Valstybės, kurioms taikomas šis protokolas, deramai atsižvelgia į šiame priede išvardytus pagal Reglamentą (EB) Nr. 883/2004 prie Europos Komisijos įsteigtos Socialinių apsaugos sistemų koordinavimo administracinės komisijos (toliau – Administracinė komisija) sprendimus ir rekomendacijas.

               4 STRAIPSNIS

               Į taikymo sritį patenkantys specifiniai atvejai

               1. Toliau nurodytais atvejais tiek, kiek jie susiję su asmenimis, kuriems netaikomas arba nebetaikomas 2 straipsnis, šiame straipsnyje nustatyta apimtimi taikomos šios taisyklės:

               a)
                     Jungtinės Karalystės piliečiams, taip pat asmenims be pilietybės ir pabėgėliams, gyvenantiems Jungtinėje Karalystėje, kuriems iki pereinamojo laikotarpio pabaigos buvo taikomi vienos iš valstybių, kurioms taikomas šis protokolas, teisės aktai, taip pat jų šeimos nariams ir maitintojo netekusiems asmenims šis protokolas taikomas priklausymo nuo draudimo, darbo pagal darbo sutartį, savarankiško darbo arba gyvenimo laikotarpių ir jų sumavimo, įskaitant pagal Reglamentą (EB) Nr. 883/2004 dėl tokių laikotarpių atsirandančias teises ir pareigas, tikslais; sumuojant laikotarpius, pagal Reglamentą (EB) Nr. 883/2004 atsižvelgiama į laikotarpius, įgytus tiek iki pereinamojo laikotarpio pabaigos, tiek po jos;

               b)
                     Jungtinės Karalystės piliečiams, taip pat asmenims be pilietybės ir pabėgėliams, gyvenantiems Jungtinėje Karalystėje, kurie iki pereinamojo laikotarpio pabaigos pagal Reglamentą (EB) Nr. 883/2004 buvo paprašę leidimo gauti planinį gydymą, Reglamento (EB) Nr. 883/2004 20 ir 27 straipsniuose nustatytos taisyklės toliau taikomos iki gydymo pabaigos. Atitinkamos kompensavimo procedūros taip pat taikomos toliau net pasibaigus gydymui. Tokie asmenys ir juos lydintys asmenys turi Susitarimo dėl išstojimo 14 straipsnyje mutatis mutandis ir Susitarimo dėl piliečių teisių 13 straipsnyje mutatis mutandis nustatytą teisę atvykti į gydymo valstybę ir išvykti iš jos;

               c)
                     Jungtinės Karalystės piliečiams, taip pat asmenims be pilietybės ir pabėgėliams, gyvenantiems Jungtinėje Karalystėje, kuriems taikomas Reglamentas (EB) Nr. 883/2004 ir kurių buvimo vieta pereinamojo laikotarpio pasibaigimo momentu yra vienoje iš valstybių, kurioms taikomas šis protokolas, arba Jungtinėje Karalystėje, Reglamento (EB) Nr. 883/2004 19 ir 27 straipsniuose nustatytos taisyklės toliau taikomos iki jų buvimo šalyje pabaigos. Atitinkamos kompensavimo procedūros taip pat taikomos toliau net pasibaigus buvimui šalyje arba gydymui;

               d)
                     Reglamento (EB) Nr. 883/2004 67, 68 ir 69 straipsniuose nustatytos taisyklės toliau taikomos skiriamoms išmokoms šeimai, kurias pereinamojo laikotarpio pasibaigimo momentu tol, kol tenkinamos sąlygos, turi teisę gauti Jungtinės Karalystės piliečiai, taip pat asmenys be pilietybės ir pabėgėliai, gyvenantys Jungtinėje Karalystėje, kuriems Jungtinės Karalystės teisės aktai taikomi ir kurių šeimos nariai gyvena vienoje iš valstybių, kurioms taikomas šis protokolas, pereinamojo laikotarpio pasibaigimo momentu;

               e)
                     šios dalies d punkte nurodytais atvejais asmenims, kurie pereinamojo laikotarpio pasibaigimo momentu pagal Reglamentą (EB) Nr. 883/2004 turi teises kaip šeimos nariai, pavyzdžiui, išvestines teises gauti ligos išmoką natūra, tas reglamentas ir atitinkamos Reglamento (EB) Nr. 987/2009 nuostatos toliau taikomi tol, kol tenkinamos juose nustatytos sąlygos.

               2. Asmenims, gaunantiems išmokas pagal šio straipsnio 1 dalies a punktą, taikomos Reglamento (EB) Nr. 883/2004 III antraštinės dalies 1 skyriaus nuostatos dėl ligos išmokų.

               Ši straipsnio dalis mutatis mutandis taikoma šeimos išmokoms pagal Reglamento (EB) Nr. 883/2004 67, 68 ir 69 straipsnius.

               5 straipsnis

               Kompensavimas, pretenzija ir susigrąžinimas

               Reglamentų (EB) Nr. 883/2004 ir (EB) Nr. 987/2009 nuostatos dėl kompensavimo, pretenzijos ir susigrąžinimo toliau taikomos toliau nurodytų įvykių atveju tiek, kiek jie yra susiję su asmenimis, kuriems netaikomas 2 straipsnis, ir:

               a)
                     įvyko iki pereinamojo laikotarpio pabaigos arba

               b)
                     įvyksta po pereinamojo laikotarpio pabaigos ir yra susiję su asmenimis, kuriems tuo momentu, kai įvyko įvykis, buvo taikomas 2 arba 4 straipsnis.

               6 straipsnis

               Teisės pokyčiai ir pritaikymas

               1. Neatsižvelgiant į 3 dalį, šiame protokole esančios nuorodos į reglamentus (EB) Nr. 883/2004 ir (EB) Nr. 987/2009 arba jų nuostatas laikomos nuorodomis į paskutinę pereinamojo laikotarpio dieną taikytinus aktus ar nuostatas, įtrauktus į Susitarimą dėl laisvo asmenų judėjimo.

               2. Tais atvejais, kai po pereinamojo laikotarpio pabaigos iš dalies ar visiškai keičiami reglamentai (EB) Nr. 883/2004 ir (EB) Nr. 987/2009, remiantis Susitarimo dėl išstojimo I priedo II dalyje išvardytais aktais (dėl Sąjungos) ir Susitarimo dėl piliečių teisių I priedo II dalyje išvardytais aktais (dėl Šveicarijos), šiame protokole esančios nuorodos į tuos reglamentus laikomos nuorodomis į tuos iš dalies ar visiškai pakeistus reglamentus.

               3. Šiame protokole laikoma, kad reglamentai (EB) Nr. 883/2004 ir (EB) Nr. 987/2009 apima Susitarimo dėl išstojimo I priedo III dalyje išvardytus pritaikymus (dėl Sąjungos) ir Susitarimo dėl piliečių teisių I priedo III dalyje išvardytus pritaikymus (dėl Šveicarijos).

               4. Taikant šį protokolą, 2 ir 3 dalyse nurodyti pakeitimai ir pritaikymai įsigalioja kitą dieną po atitinkamų Susitarimo dėl išstojimo I priedo arba Susitarimo dėl piliečių teisių I priedo pakeitimų ar pritaikymų įsigaliojimo dienos, atsižvelgiant į tai, kuri iš tų datų yra vėlesnė.“

                     (1)

                        OL L 114, 2002 4 30, p. 6.

                     (2)

                        OL L 29, 2020 1 31, p. 7.

                     (3)

                        2004 m. balandžio 29 d. Europos Parlamento ir Tarybos reglamentas (EB) Nr. 883/2004 dėl socialinės apsaugos sistemų koordinavimo (OL L 166, 2004 4 30, p. 1, klaidų ištaisymas OL L 200, 2004 6 7, p. 1).

                     (4)

                        2009 m. rugsėjo 16 d. Europos Parlamento ir Tarybos reglamentas (EB) Nr. 987/2009, nustatantis Reglamento (EB) Nr. 883/2004 dėl socialinės apsaugos sistemų koordinavimo įgyvendinimo tvarką (OL L 284, 2009 10 30, p. 1).


               EUROPOS KOMISIJA
            Briuselis, 2020 11 12
            COM(2020) 736 final
            2020/0327(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo VI priedo (Socialinė apsauga) dalinio pakeitimo
            (Tekstas svarbus EEE)

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas yra susijęs su sprendimu, kuriuo nustatoma pozicija, kurios turi būti laikomasi Sąjungos vardu EEE jungtiniame komitete dėl numatomo priimti Jungtinio komiteto sprendimo iš dalies pakeisti EEE susitarimo VI priedą (Socialinė apsauga)

               2.Pasiūlymo aplinkybės

               2.1.EEE susitarimas

               Europos ekonominės erdvės susitarimu (toliau – EEE susitarimas) EEE piliečiams ir ekonominės veiklos vykdytojams užtikrinamos vienodos teisės ir pareigos vidaus rinkoje. Juo numatyta keturias laisves apimančius ES teisės aktus taikyti visose 30 EEE valstybių, t. y. ES valstybėse narėse, Norvegijoje, Islandijoje ir Lichtenšteine. Be to, EEE susitarimas apima bendradarbiavimą kitose svarbiose srityse, pavyzdžiui, mokslinių tyrimų ir technologinės plėtros, švietimo, socialinės politikos, aplinkos, vartotojų apsaugos, turizmo ir kultūros srityse, kurios bendrai vadinamos gretutine ir horizontaliąja politika. Susitarimas įsigaliojo 1994 m. sausio 1 d. Europos Sąjunga ir jos valstybės narės yra Susitarimo šalis.

               2.2.EEE jungtinis komitetas

               EEE jungtinis komitetas yra atsakingas už EEE susitarimo valdymą. Tai forumas, kuriame keičiamasi nuomonėmis, susijusiomis su EEE susitarimo veikimu. Jo sprendimai priimami bendru sutarimu.  Pagal Lisabonos sutartį atsakomybė už EEE klausimų koordinavimą ES tenka Europos išorės veiksmų tarnybai.

               2.3.Numatomas EEE jungtinio komiteto aktas

               EEE jungtinis komitetas turėtų priimti EEE jungtinio komiteto sprendimą dėl EEE susitarimo VI priedo (Socialinė apsauga) dalinio pakeitimo (toliau – numatomas aktas).

               Numatomo akto tikslas – užtikrinti abipusę socialinės apsaugos teisių apsaugą Jungtinės Karalystės piliečiams, asmenims be pilietybės ir pabėgėliams, taip pat jų šeimos nariams ir maitintojo netekusiems asmenims, kurie iki pereinamojo laikotarpio pabaigos yra arba buvo atsidūrę tarpvalstybinėje padėtyje, susijusioje su viena ar keliomis EEE susitarimo susitariančiosiomis šalimis ir Jungtine Didžiosios Britanijos ir Šiaurės Airijos Karalyste.

               Pagal EEE susitarimo 103 ir 104 straipsnius numatomas aktas taps privalomas susitariančiosioms šalims.

               3.Pozicija, kurios turi būti laikomasi Sąjungos vardu

               Būtina užtikrinti abipusę socialinės apsaugos teisių apsaugą Jungtinės Karalystės piliečiams, asmenims be pilietybės ir pabėgėliams, taip pat jų šeimos nariams ir maitintojo netekusiems asmenims, kurie iki pereinamojo laikotarpio pabaigos, kaip nustatyta Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – Susitarimas dėl išstojimo)
                  1
                126 straipsnyje, yra arba buvo atsidūrę tarpvalstybinėje padėtyje, susijusioje su viena ar keliomis EEE susitarimo susitariančiosiomis šalimis ir Jungtine Didžiosios Britanijos ir Šiaurės Airijos Karalyste.

               Pagal Susitarimo dėl išstojimo
                  2
                33 straipsnio 1 dalį jo III antraštinė dalis (dėl socialinės apsaugos sistemų koordinavimo) taip pat taikoma ELPA valstybių EEE narių piliečiams, su sąlyga, kad tos šalys yra sudariusios atitinkamus susitarimus su Jungtine Karalyste (kurie būtų taikomi Sąjungos piliečiams) ir su Sąjunga (kurie būtų taikomi Jungtinės Karalystės piliečiams).

               Kadangi ELPA valstybės EEE narės jau yra sudariusios atitinkamus susitarimus su Jungtine Karalyste, dabar Sąjunga ir ELPA valstybės EEE narės turi sudaryti susitarimus, kuriais būtų užtikrinta Jungtinės Karalystės piliečių, patenkančių į Susitarimo dėl išstojimo ir Islandijos, Lichtenšteino Kunigaikštystės, Norvegijos Karalystės ir Jungtinės Didžiosios Britanijos ir Šiaurės Airijos Karalystės susitarimo dėl tvarkos po Jungtinės Karalystės išstojimo iš Europos Sąjungos (toliau – Susitarimas dėl atsiskyrimo klausimų) taikymo sritį, socialinės apsaugos teisių, įgytų iki pereinamojo laikotarpio pabaigos arba vėlesniu laikotarpiu, apsauga.

               Todėl EEE jungtinio komiteto sprendimo projektu (pridedamu prie siūlomo Tarybos sprendimo) siekiama iš dalies pakeisti EEE susitarimo VI priedą (Socialinė apsauga), siekiant užtikrinti, kad tokios Jungtinės Karalystės piliečių socialinės apsaugos teisės ir toliau būtų saugomos.

               Dėl pridedamo EEE jungtinio komiteto sprendimo projekto turinio ir pobūdžio adaptacijos negali būti laikomos vien tik techninėmis adaptacijomis, kaip numatyta Tarybos reglamente Nr. 2894/94. Todėl Taryba nustato Sąjungos poziciją.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų turinį“
                  3
               .

               4.1.2.Taikymas aptariamuoju atveju

               EEE jungtinis komitetas yra įsteigtas susitarimu, būtent EEE susitarimu. Aktas, kurį turi priimti EEE jungtinis komitetas, yra teisinę galią turintis aktas. Vadovaujantis EEE susitarimo 103 ir 104 straipsniais, numatomas aktas bus privalomas pagal tarptautinę teisę.

               Numatomu aktu Susitarimo institucinė struktūra nepapildoma ir nekeičiama. Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               Atsižvelgiant į tai, kad numatomu aktu siekiama kelių tikslų arba jį sudaro kelios dalys, kurie (-ios) yra neatsiejamai susiję (-ios) ir nė vienas (-a) iš jų nėra tik papildomas (-a), sprendimo pagal SESV 218 straipsnio 9 dalį materialinis teisinis pagrindas išimties tvarka turės apimti įvairius atitinkamus teisinius pagrindus.

               4.2.2.Taikymas aptariamuoju atveju

               Numatomu aktu siekiama socialinės apsaugos srities tikslų ir jį sudaro šios srities dalys; juo taip pat siekiama suteikti įgaliojimus. Šie numatomo akto elementai yra neatsiejamai susiję ir nė vienas iš jų nėra papildomas kito atžvilgiu.

               Todėl siūlomo sprendimo materialinis teisinis pagrindas apima šias nuostatas: Sutarties dėl Europos Sąjungos veikimo 48 ir 352 straipsniai.

               4.3.Išvada

               Siūlomo sprendimo teisinis pagrindas turėtų būti SESV 48 ir 352 straipsniai kartu su SESV 218 straipsnio 9 dalimi.

               5.Numatomo akto skelbimas

               EEE jungtinio komiteto sprendimu iš dalies keičiamas VI priedas dėl socialinės apsaugos, todėl po priėmimo jis turėtų būti paskelbtas Europos Sąjungos oficialiajame leidinyje.

               2020/0327 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo VI priedo (Socialinė apsauga) dalinio pakeitimo

               (Tekstas svarbus EEE)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 48 ir 352 straipsnius kartu su 218 straipsnio 9 dalimi,

               atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos
                  4
               , ypač į jo 1 straipsnio 3 dalį,

               atsižvelgdama į Europos Komisijos pasiūlymą,

               kadangi:

               (1)Europos ekonominės erdvės susitarimas
                  5
                (toliau – EEE susitarimas) įsigaliojo 1994 m. sausio 1 d.;

               (2)pagal EEE susitarimo 98 straipsnį EEE jungtinis komitetas gali nuspręsti iš dalies pakeisti, be kita ko, EEE susitarimo VI priedą, kuriame yra nuostatų dėl socialinės apsaugos;

               (3)Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos
                  6
                (toliau – Susitarimas dėl išstojimo) 33 straipsnyje nustatyta, kad Susitarimo dėl išstojimo antros dalies III antraštinės dalies nuostatos taikomos Islandijos, Lichtenšteino Kunigaikštystės ir Norvegijos Karalystės piliečiams, su sąlyga, kad tos šalys yra sudariusios ir taiko atitinkamus susitarimus su Jungtine Didžiosios Britanijos ir Šiaurės Airijos Karalyste, kurie taikomi Sąjungos piliečiams, ir su Europos Sąjunga, kurie taikomi Jungtinės Karalystės piliečiams;

               (4)Islandijos, Lichtenšteino Kunigaikštystės, Norvegijos Karalystės ir Jungtinės Didžiosios Britanijos ir Šiaurės Airijos Karalystės susitarimo dėl tvarkos po Jungtinės Karalystės išstojimo iš Europos Sąjungos, EEE susitarimo ir kitų susitarimų, taikytinų Jungtinės Karalystės ir ELPA valstybių EEE narių dėl to, kad Jungtinė Karalystė yra Europos Sąjungos narė (toliau – Susitarimas dėl atsiskyrimo klausimų), 32 straipsnyje nustatyta, kad Susitarimo dėl atsiskyrimo klausimų antros dalies III antraštinės dalies nuostatos taikomos Sąjungos piliečiams, su sąlyga, kad Sąjunga yra sudariusi ir taiko atitinkamus susitarimus su Jungtine Didžiosios Britanijos ir Šiaurės Airijos Karalyste, kurie taikomi ELPA valstybių EEE narių piliečiams, ir susitarimus su ELPA valstybėmis EEE narėmis, kurie taikomi Jungtinės Karalystės piliečiams;

               (5)todėl būtina užtikrinti abipusę socialinės apsaugos teisių apsaugą Jungtinės Karalystės piliečiams, asmenims be pilietybės ir pabėgėliams, taip pat jų šeimos nariams ir maitintojo netekusiems asmenims, kurie iki pereinamojo laikotarpio pabaigos yra arba buvo atsidūrę tarpvalstybinėje padėtyje, susijusioje su viena ar keliomis EEE susitarimo susitariančiosiomis šalimis ir Jungtine Didžiosios Britanijos ir Šiaurės Airijos Karalyste;

               (6)todėl Sąjungos pozicija EEE jungtiniame komitete turėtų būti grindžiama šio sprendimo priede išdėstytu EEE jungtinio komiteto sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi EEE jungtiniame komitete, dėl siūlomo EEE susitarimo VI priedo (Socialinė apsauga) dalinio pakeitimo grindžiama prie šio sprendimo pridėtu EEE jungtinio komiteto sprendimo projektu.

               2 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        OL L 29, 2020 1 31, p. 7.

                     (2)

                        OL L 29, 2020 1 31, p. 7.

                     (3)

                        2014 m. spalio 7 d. Teisingumo Teismo sprendimo byloje Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        OL L 305, 1994 11 30, p. 6.

                     (5)

                        OL L 1, 1994 1 3, p. 3.

                     (6)

                        OL L 29, 2020 1 31, p. 7.

    ---documentbreak---

               EUROPOS KOMISIJA
            Briuselis, 2020 11 12
            COM(2020) 736 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi EEE jungtiniame komitete, dėl EEE susitarimo VI priedo (Socialinė apsauga) dalinio pakeitimo

               PRIEDAS

               [data]

               EEE JUNGTINIO KOMITETO SPRENDIMAS Nr. […]

               kuriuo iš dalies keičiamas EEE susitarimo VI priedas (Socialinė apsauga)

               EEE JUNGTINIS KOMITETAS,

               atsižvelgdamas į Europos ekonominės erdvės susitarimą (toliau – EEE susitarimas), ypač į jo 98 straipsnį,

               kadangi:

               (1)atsižvelgdamas į tai, kad Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – Susitarimas dėl išstojimo)
                  1
                33 straipsnyje nustatyta, kad Susitarimo dėl išstojimo antros dalies III antraštinės dalies nuostatos taikomos Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams su sąlyga, kad šios šalys yra sudariusios ir taiko atitinkamus susitarimus su Jungtine Didžiosios Britanijos ir Šiaurės Airijos Karalyste, kurie taikomi Sąjungos piliečiams, taip pat susitarimus su Europos Sąjunga, kurie taikomi Jungtinės Karalystės piliečiams;

               (2)atsižvelgdamas į tai, kad Islandijos, Lichtenšteino Kunigaikštystės, Norvegijos Karalystės ir Jungtinės Didžiosios Britanijos ir Šiaurės Airijos Karalystės susitarimo dėl tvarkos po Jungtinės Karalystės išstojimo iš Europos Sąjungos, EEE susitarimo ir kitų susitarimų, taikytinų Jungtinės Karalystės ir ELPA valstybių EEE narių dėl to, kad Jungtinė Karalystė yra Europos Sąjungos narė (toliau – Susitarimas dėl atsiskyrimo klausimų)
                  2
               , 32 straipsnyje teigiama, kad Susitarimo dėl atsiskyrimo klausimų antros dalies III antraštinės dalies nuostatos taikomos Sąjungos piliečiams, su sąlyga, kad Sąjunga ir Jungtinė Didžiosios Britanijos ir Šiaurės Airijos Karalystė yra sudariusios ir taiko atitinkamus susitarimus ELPA valstybių EEE narių piliečiams, taip pat susitarimus su ELPA valstybėmis EEE narėmis, kurie taikomi Jungtinės Karalystės piliečiams;

               (3)pripažindamas, kad būtina užtikrinti abipusę socialinės apsaugos teisių apsaugą Jungtinės Karalystės piliečiams, taip pat jų šeimos nariams ir maitintojo netekusiems asmenims, kurie pereinamojo laikotarpio pabaigoje yra ar buvo patekę į tarpvalstybinę padėtį, susijusią su viena ar keliomis Europos ekonominės erdvės susitarimo Susitariančiosiomis Šalimis ir Jungtine Didžiosios Britanijos ir Šiaurės Airijos Karalyste;

               (4)todėl EEE susitarimo VI priedas turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

               1 straipsnis

               EEE susitarimo VI priede po II skyriaus įterpiamas šis skyrius:

               „III. JUNGTINĖS KARALYSTĖS PILIEČIAI

               1 STRAIPSNIS

               Apibrėžtys ir nuorodos

               1.Šiame skyriuje vartojamų terminų apibrėžtys:

               (a)Susitarimas dėl išstojimo – Susitarimas dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos
                  3
               ;

               (b)Susitarimas dėl atsiskyrimo klausimų – Islandijos, Lichtenšteino Kunigaikštystės, Norvegijos Karalystės ir Jungtinės Didžiosios Britanijos ir Šiaurės Airijos Karalystės susitarimas dėl tvarkos po Jungtinės Karalystės išstojimo iš Europos Sąjungos, EEE susitarimo ir kitų susitarimų, taikytinų Jungtinės Karalystės ir ELPA valstybių EEE narių dėl to, kad Jungtinė Karalystė yra Europos Sąjungos narė
                  4
               ;

               (c)į taikymo sritį patenkančios valstybės – valstybės, kurios yra Europos ekonominės erdvės susitarimo Susitariančiosios Šalys;

               (d)pereinamasis laikotarpis – Susitarimo dėl išstojimo 126 straipsnyje nurodytas pereinamasis laikotarpis;

               (e)Reglamento (EB) Nr. 883/2004
                  5
                1 straipsnio ir Reglamento (EB) Nr. 987/2009
                  6
                1 straipsnio apibrėžtys.

               2.Šiame skyriuje laikoma, kad visos Sąjungos teisės nuostatose, kurios taikytinos pagal šį skyrių, esančios nuorodos į valstybes nares ir valstybių narių kompetentingas institucijas apima Jungtinę Karalystę ir jos kompetentingas institucijas.

               2 STRAIPSNIS

               Į taikymo sritį patenkantys asmenys

               1.Šis skyrius taikomas šiems asmenims:

               (a)Jungtinės Karalystės piliečiams, kuriems pereinamojo laikotarpio pasibaigimo momentu taikomi į taikymo sritį patenkančios valstybės teisės aktai, taip pat jų šeimos nariams ir maitintojo netekusiems asmenims;

               (b)Jungtinės Karalystės piliečiams, kurie pereinamojo laikotarpio pasibaigimo momentu gyvena vienoje iš į taikymo sritį patenkančių valstybių ir kuriems taikomi Jungtinės Karalystės teisės aktai, taip pat jų šeimos nariams ir maitintojo netekusiems asmenims;

               (c)asmenims, kuriems netaikomi a arba b punktai, bet esantiems Jungtinės Karalystės piliečiais, kurie pereinamojo laikotarpio pasibaigimo momentu vienoje ar keliose į taikymo sritį patenkančiose valstybėse dirba pagal darbo sutartį arba vykdo veiklą kaip savarankiškai dirbantys asmenys ir kuriems pagal Reglamento (EB) Nr. 883/2004 II antraštinę dalį taikomi Jungtinės Karalystės teisės aktai, taip pat jų šeimos nariams ir maitintojo netekusiems asmenims;

               (d)vienoje iš į taikymo sritį patenkančių valstybių arba Jungtinėje Karalystėje gyvenantiems asmenims be pilietybės ir pabėgėliams, kurie yra atsidūrę kurioje nors iš a–c punktuose nurodytų padėčių, taip pat jų šeimos nariams ir maitintojo netekusiems asmenims.

               2.1 dalyje nurodytiems asmenims tos nuostatos taikomos tol, kol jie be pertraukų yra vienoje iš toje dalyje nurodytų padėčių, kuri vienu metu apima tiek vieną iš į taikymo sritį patenkančių valstybių, tiek Jungtinę Karalystę.

               3.Šis skyrius taip pat taikomas Jungtinės Karalystės piliečiams, kurie nėra arba nebėra atsidūrę vienoje iš padėčių, nurodytų šio straipsnio 1 dalyje, bet kuriems taikomas Susitarimo dėl išstojimo 10 straipsnis arba Susitarimo dėl atsiskyrimo klausimų 9 straipsnis, taip pat jų šeimos nariams ir maitintojo netekusiems asmenims.

               4.3 dalyje nurodyti asmenys patenka į taikymo sritį tol, kol jie turi teisę gyventi vienoje iš į taikymo sritį patenkančių valstybių pagal Susitarimo dėl išstojimo 13 straipsnį arba Susitarimo dėl atsiskyrimo klausimų 12 straipsnį, arba turi teisę dirbti darbo valstybėje pagal Susitarimo dėl išstojimo 24 arba 25 straipsnį arba pagal Susitarimo dėl atsiskyrimo klausimų 23 ir 24 straipsnius.

               5.Tais atvejais, kai šiame straipsnyje daroma nuoroda į šeimos narius ir maitintojo netekusius asmenis, tiems asmenims šis skyrius taikomas tik tiek, kiek jų teisės ir pareigos kyla iš jų statuso pagal Reglamentą (EB) Nr. 883/2004.

               3 STRAIPSNIS

               Socialinės apsaugos koordinavimo taisyklės

               1.Asmenims, kuriems taikomas šis skyrius, taikomos EEE susitarimo 29 straipsnyje, Reglamente (EB) Nr. 883/2004 ir Europos Parlamento ir Tarybos reglamente (EB) Nr. 987/2009 nustatytos taisyklės ir tikslai.

               2.Sąjunga deramai atsižvelgia į Susitarimo dėl išstojimo I priedo I dalyje išvardytus pagal Reglamentą (EB) Nr. 883/2004 prie Europos Komisijos įsteigtos Socialinių apsaugos sistemų koordinavimo administracinės komisijos (toliau – Administracinė komisija) sprendimus ir rekomendacijas. ELPA valstybės deramai atsižvelgia į Susitarimo dėl atsiskyrimo klausimų I priedo I dalyje išvardytus Administracinės komisijos sprendimus ir rekomendacijas.

               4 STRAIPSNIS

               Į taikymo sritį patenkantys specifiniai atvejai

               1.Toliau nurodytais atvejais tiek, kiek jie susiję su asmenimis, kuriems netaikomas arba nebetaikomas 2 straipsnis, šiame straipsnyje nustatyta apimtimi taikomos šios taisyklės:

               (a)Jungtinės Karalystės piliečiams, taip pat Jungtinėje Karalystėje gyvenantiems asmenims be pilietybės ir pabėgėliams, kuriems iki pereinamojo laikotarpio pabaigos buvo taikomi vienos iš į taikymo sritį patenkančių valstybių teisės aktai, taip pat jų šeimos nariams ir maitintojo netekusiems asmenims šio skyriaus nuostatos taikomos priklausymo nuo draudimo, darbo pagal darbo sutartį, savarankiško darbo arba gyvenimo laikotarpių ir jų sumavimo, įskaitant pagal Reglamentą (EB) Nr. 883/2004 dėl tokių laikotarpių atsirandančias teises ir pareigas, tikslais;  sumuojant laikotarpius, pagal Reglamentą (EB) Nr. 883/2004 atsižvelgiama į laikotarpius, įgytus tiek iki pereinamojo laikotarpio pabaigos, tiek po jos;

               (b)Reglamento (EB) Nr. 883/2004 20 ir 27 straipsniuose nustatytos taisyklės toliau taikomos Jungtinės Karalystės piliečiams, taip pat Jungtinėje Karalystėje gyvenantiems asmenims be pilietybės ir pabėgėliams, kurie iki pereinamojo laikotarpio pabaigos buvo paprašę leidimo gauti planinį gydymą pagal Reglamentą (EB) Nr. 883/2004, iki gydymas užbaigiamas. Atitinkamos kompensavimo procedūros taip pat taikomos toliau net pasibaigus gydymui. Mutatis mutandis tokie asmenys ir juos lydintys asmenys turi Susitarimo dėl išstojimo 14 straipsnyje ir Susitarimo dėl atsiskyrimo klausimų 13 straipsnyje nustatytą teisę atvykti į gydymo valstybę ir išvykti iš jos;

               (c)Jungtinės Karalystės piliečiams, taip pat Jungtinėje Karalystėje gyvenantiems asmenims be pilietybės ir pabėgėliams, kuriems taikomas Reglamentas (EB) Nr. 883/2004 ir kurių buvimo vieta pereinamojo laikotarpio pasibaigimo momentu yra vienoje iš į taikymo sritį patenkančių valstybių arba Jungtinėje Karalystėje, Reglamento (EB) Nr. 883/2004 19 ir 27 straipsniuose nustatytos taisyklės toliau taikomos iki jų buvimo šalyje pabaigos. Atitinkamos kompensavimo procedūros taip pat taikomos toliau net pasibaigus buvimui šalyje arba gydymui;

               (d)Reglamento (EB) Nr. 883/2004 67, 68 ir 69 straipsniuose nustatytos taisyklės toliau taikomos skiriamoms išmokoms šeimai, kurias pereinamojo laikotarpio pasibaigimo momentu tol, kol tenkinamos sąlygos, turi teisę gauti Jungtinės Karalystės piliečiai, taip pat Jungtinėje Karalystėje gyvenantys asmenys be pilietybės ir pabėgėliai, kuriems taikomi Jungtinės Karalystės teisės aktai ir kurių šeimos nariai pereinamojo laikotarpio pabaigoje gyvena vienoje iš į taikymo sritį patenkančių valstybių;

               (e)šios dalies d punkte nurodytais atvejais asmenims, kurie pereinamojo laikotarpio pasibaigimo momentu pagal Reglamentą (EB) Nr. 883/2004 turi teises kaip šeimos nariai, pavyzdžiui, išvestines teises gauti ligos išmoką natūra, tas reglamentas ir atitinkamos Reglamento (EB) Nr. 987/2009 nuostatos toliau taikomi tol, kol tenkinamos juose nustatytos sąlygos.

               2.Asmenims, gaunantiems išmokas pagal šio straipsnio 1 dalies a punktą, taikomos Reglamento (EB) Nr. 883/2004 III antraštinės dalies 1 skyriaus nuostatos dėl ligos išmokų.

               Ši straipsnio dalis mutatis mutandis taikoma šeimos išmokoms pagal Reglamento (EB) Nr. 883/2004 67, 68 ir 69 straipsnius.

               5 STRAIPSNIS

               Kompensavimas, susigrąžinimas ir užskaita

               Reglamentų (EB) Nr. 883/2004 ir (EB) Nr. 987/2009 nuostatos dėl kompensavimo, susigrąžinimo ir užskaitos toliau taikomos toliau nurodytų įvykių atveju tiek, kiek jie yra susiję su asmenimis, kuriems netaikomas 2 straipsnis, ir:

               (a)įvyko iki pereinamojo laikotarpio pabaigos arba

               (b)įvyksta po pereinamojo laikotarpio pabaigos ir yra susiję su asmenimis, kuriems tuo momentu, kai įvyko įvykis, buvo taikomas 2 arba 4 straipsnis.

               6 STRAIPSNIS

               Teisės pokyčiai ir aktų pritaikymas

               1.Nepaisant 3 dalies, šio skyriaus nuorodos į reglamentus (EB) Nr. 883/2004 ir (EB) Nr. 987/2009 ar jų nuostatas laikomos nuorodomis į paskutinę pereinamojo laikotarpio dieną taikytinus į EEE susitarimą įtrauktus aktus ar nuostatas, įskaitant iš dalies pakeistus ar visiškai pakeistus aktus ar nuostatas.

               2.Tais atvejais, kai po pereinamojo laikotarpio pabaigos iš dalies ar visiškai keičiami Reglamentai (EB) Nr. 883/2004 ir (EB) Nr. 987/2009, remiantis Susitarimo dėl išstojimo I priedo II dalyje išvardytais aktais, kiek jie susiję su Sąjunga, ir Susitarimo dėl atsiskyrimo klausimų I priedo II dalyje išvardytais aktais, kiek jie susiję su ELPA valstybėmis, šiame skyriuje esančios nuorodos į tuos reglamentus laikomos nuorodomis į tuos iš dalies ar visiškai pakeistus reglamentus.

               3.Šiame skyriuje laikoma, kad Reglamentai (EB) Nr. 883/2004 ir (EB) Nr. 987/2009 apima Susitarimo dėl išstojimo I priedo III dalyje išvardytas adaptacijas, kiek tai susiję su Sąjunga, ir Susitarimo dėl atsiskyrimo klausimų I priedo III dalyje išvardytas adaptacijas, kiek tai susiję su ELPA valstybėmis.

               4.Šiame skyriuje laikoma, kad 2 ir 3 dalyse nurodyti pakeitimai ir adaptacijos įsigalioja kitą dieną po Susitarimo dėl išstojimo I priedo arba Susitarimo dėl atsiskyrimo klausimų I priedo atitinkamų pakeitimų ir adaptacijų įsigaliojimo dienos, atsižvelgiant į tai, kuri data yra vėlesnė.“

               2 straipsnis

               Šis sprendimas įsigalioja […] arba kitą dieną po paskutinio pranešimo perdavimo EEE jungtiniam komitetui pagal EEE susitarimo 103 straipsnio 1 dalį, atsižvelgiant į tai, kuri data yra vėlesnė.

               Jis taikomas nuo pereinamojo laikotarpio pabaigos.

               3 straipsnis

               Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

               Priimta Briuselyje […]

                     EEE jungtinio komiteto vardu

                     Pirmininkas
                     […]

                     EEE jungtinio komiteto
                     sekretoriai
                     […]

                     (1)

                        OL L 29, 2020 1 31, p. 7.

                     (2)

                        Pasirašyta Londone 2020 m. sausio 28 d.

                     (3)

                        OL L 29, 2020 1 31, p. 7.

                     (4)

                        Pasirašyta Londone 2020 m. sausio 28 d.

                     (5)

                        2004 m. balandžio 29 d. Europos Parlamento ir Tarybos reglamentas (EB) Nr. 883/2004 dėl socialinės apsaugos sistemų koordinavimo (OL L 166, 2004 4 30, p. 1).

                     (6)

                        2009 m. rugsėjo 16 d. Europos Parlamento ir Tarybos reglamentas (EB) Nr. 987/2009, nustatantis Reglamento (EB) Nr. 883/2004 dėl socialinės apsaugos sistemų koordinavimo įgyvendinimo tvarką (OL L 284, 2009 10 30, p. 1).


               EUROPOS KOMISIJA
            Briuselis, 2021 02 05
            COM(2021) 48 final
            2021/0027(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Tarptautinės civilinės aviacijos organizacijos (ICAO) tarybos 222-ojoje sesijoje, dėl numatomo Tarptautinės civilinės aviacijos konvencijos 1 priedo 177 pakeitimo, 2 priedo 47 pakeitimo, 8 priedo 108 pakeitimo, 10 priedo 90 pakeitimo ir 10 priedo naujo VI tomo priėmimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas yra susijęs su:

               i) pozicija, kurios Sąjungos vardu turi būti laikomasi 222-ojoje Tarptautinės civilinės aviacijos organizacijos (ICAO) tarybos sesijoje, dėl numatomo Tarptautinės civilinės aviacijos konvencijos 1 priedo „Personalo licencijavimas“ 177 pakeitimo, 2 priedo „Skrydžių taisyklės“ 47 pakeitimo, 8 priedo „Orlaivių tinkamumas skraidyti“ 108 pakeitimo, 10 priedo „Aviacijos telekomunikacijos“ 90 pakeitimo ir 10 priedo naujo VI tomo priėmimo;

               ii) pozicija, kurios Sąjungos vardu turi būti laikomasi po to, kai ICAO praneš apie 1 priedo 177 pakeitimo, 2 priedo 47 pakeitimo, 8 priedo 108 pakeitimo, 10 priedo 90 pakeitimo ir 10 priedo naujo VI tomo priėmimą atitinkamuose valstybėms skirtuose raštuose, kuriuose susitariančiųjų valstybių prašoma pranešti apie nepritarimą priimtoms priemonėms, skirtumus nuo tų priemonių arba jų laikymąsi.

               2.Pasiūlymo aplinkybės

               2.1.Tarptautinės civilinės aviacijos konvencija

               Čikagos tarptautinės civilinės aviacijos konvencija (toliau – Čikagos konvencija) siekiama reguliuoti tarptautinį oro susisiekimą. Čikagos konvencija įsigaliojo 1947 m. balandžio 4 d. ir ja įsteigta ICAO.

               Čikagos konvencijos šalys yra visos ES valstybės narės.

               2.2.Tarptautinė civilinės aviacijos organizacija

               ICAO yra specializuotoji Jungtinių Tautų agentūra. Organizacijos tikslai ir uždaviniai – plėtoti tarptautinės oro navigacijos principus bei metodus ir skatinti tarptautinio oro susisiekimo planavimą bei plėtrą.

               ICAO taryba yra nuolatinis ICAO organas, sudarytas iš 36 susitariančiųjų valstybių, kurias ICAO asamblėja išrenka trejų metų laikotarpiui. 2019–2022 m. ICAO taryboje yra septynių ES valstybių narių atstovai.

               Čikagos konvencijos 54 straipsnyje išvardytos privalomos ICAO tarybos funkcijos apima tarptautinių standartų ir rekomenduojamos praktikos, kurie įtraukiami į Čikagos konvencijos priedus, tvirtinimą.

               Pagal Čikagos konvencijos 90 straipsnį kiekvienas toks priedas arba jo pakeitimas įsigalioja per tris mėnesius nuo jo perdavimo ICAO susitariančiosioms valstybėms arba pasibaigus ilgesniam laikui, kurį gali nustatyti ICAO taryba, jeigu per šį laikotarpį dauguma ICAO susitariančiųjų valstybių nepraneša apie savo nepritarimą.

               Prieš tokioms priimtoms priemonėms įsigaliojant arba tampant teisiškai privalomomis ICAO valstybės privalo pranešti apie nepritarimą joms, bet kokius skirtumus nuo jų arba jų laikymąsi.

               Pagal Čikagos konvencijos 38 straipsnį bet kuri valstybė, kuriai praktiškai pernelyg sudėtinga visais atžvilgiais atitikti kurį nors tokį tarptautinį standartą ar procedūrą arba visapusiškai suderinti savo taisykles ar praktiką su kuriuo nors tokiu tarptautiniu standartu ar procedūra arba kuri nusprendžia, kad jai būtina priimti taisykles ar praktiką, kokiu nors konkrečiu aspektu besiskiriančius nuo tų, kurie nustatyti tarptautiniu standartu, turi nedelsdama pranešti ICAO apie savo ir tarptautiniu standartu nustatytos praktikos skirtumus.

               2.3.Numatomi ICAO aktai ir jų ryšys su galiojančiomis Sąjungos taisyklėmis

               222-ojoje sesijoje arba vėlesnėje sesijoje ICAO taryba turėtų priimti:

               1 priedo „Personalo licencijavimas“ 177 pakeitimą – logiškai nuoseklų pakeitimą, susijusį su C2 sąsajos sistemomis ir procedūromis;

               2 priedo „Skrydžių taisyklės“ 47 pakeitimą, susijusį su nuotoliniu būdu pilotuojamų orlaivių sistemų (RPAS, angl. remotely piloted aircraft systems) reikalavimais tinkamumo skraidyti pažymėjimų išdavimo srityje (jis išplaukia iš 8 priedo 108 pakeitimo);

               8 priedo „Orlaivių tinkamumas skraidyti“ 108 pakeitimą, kuris susijęs su nuotoliniu būdu pilotuojamų orlaivių sistemomis;

               10 priedo „Aviacijos telekomunikacijos“ V tomo 90 pakeitimą, susijusį su RPAS C2 sąsajos dažnių spektru, ir

               naują 10 priedo VI tomą, susijusį su RPAS C2 sąsajos sistemomis ir procedūromis (toliau – numatomas aktas).

               Numatomo akto tikslai:

               iš dalies pakeisti Čikagos konvencijos 8 priede nustatytus šiuo metu galiojančius standartus ir rekomenduojamą praktiką: į 8 priedo I dalį įtraukti konkrečias apibrėžtis ir terminus, kurie vartojami naujose VIII, IX ir X dalyse pateiktuose standartuose. Be to, į jį įtraukti su 8 priedo II dalimi susiję pasiūlymai: juose apibūdinamos nuotoliniu būdu pilotuojamiems orlaiviams (RPA, angl. remotely piloted aircraft) taikomos bendrosios tinkamumo skraidyti procedūros, susijusios su pažymėjimų išdavimu ir nepertraukiamuoju tinkamumu skraidyti;

               į Čikagos konvencijos 8 priedą įtraukti naują VIII dalį, susijusią su RPA;

               į Čikagos konvencijos 8 priedą įtraukti naują IX dalį, susijusią su nuotoliniu būdu pilotuojamais sraigtasparniais;

               į Čikagos konvencijos 8 priedą įtraukti naują X dalį, susijusią su nuotoline pilotų stotimi (RPS, angl. Remote Pilot Station);

               padaryti Čikagos konvencijos 2 priedo 4 priedėlio pakeitimą, kuris išplaukia iš 8 priedo pakeitimų;

               iš dalies pakeisti Čikagos konvencijos 10 priedo V tome nustatytus dabar galiojančius standartus ir rekomenduojamą praktiką, nustatant spektro, naudojamo tik valdymo ir kontrolės sąsajai (C2 sąsajai) arba nuotoliniu būdu pilotuojamų orlaivių sistemoms (RPAS), valdymo sąlygas;

               į 10 priedą įtraukti naują VI tomą „Ryšių sistemos ir procedūros, susijusios su nuotoliniu būdu pilotuojamų orlaivių C2 sąsaja“ (angl. Communication Systems and Procedures relating to Remotely Piloted Aircraft Systems C2 Link);

               padaryti 1 ir 2 priedų pakeitimus, išplaukiančius iš 10 priedo V tomo pakeitimo ir 10 priedo naujo VI tomo įtraukimo.

               Siūlomus pakeitimus numatoma pradėti taikyti 2024 m. lapkričio 28 d.

               3.Pozicija, kurios turi būti laikomasi Sąjungos vardu

               3.1.Pagrindiniai pokyčiai ir jų ryšys su galiojančiomis Sąjungos taisyklėmis

               ICAO nuotoliniu būdu pilotuojamų orlaivių sistemų komitetui pavesta parengti standartus ir rekomenduojamą praktiką, vadovus bei rekomendacinę medžiagą ir taip pasiruošti eksploatuoti nuotoliniu būdu pilotuojamus orlaivius tarptautiniu mastu pagal skrydžių pagal prietaisus taisykles. Su valstybėmis narėmis konsultuotasi dėl siūlomų pakeitimų: joms išsiųsti ICAO valstybėms skirti raštai AN 7/67.1.1-19/52 ir AN 3/5.12-19/53, kuriuose išdėstyti pasiūlymai iš dalies pakeisti Čikagos konvencijos 8 ir 10 priedus ir iš tų pakeitimų išplaukiantys Čikagos konvencijos 1 ir 2 priedų pakeitimai. Šie pasiūlymai – tai paeiliui ketinamų teikti pakeitimų grupės dalis.

               Valstybėms skirtame rašte AN 3/5.12-19/53 pasiūlyti pakeitimai yra susiję su nuotoliniu būdu pilotuojamų orlaivių su nejudamaisiais sparnais tinkamumu skraidyti, nuotoliniu būdu pilotuojamų sraigtasparnių tinkamumu skraidyti ir nuotoline piloto stotimi. Šie standartai ir rekomenduojama praktika buvo parengti nuotoliniu būdu pilotuojamų orlaivių sistemoms, kurioms bus taikomas ICAO dokumentą Nr. 10019 (Nuotoliniu būdu pilotuojamų orlaivių sistemų (RPAS) vadovą) atitinkantis tipo sertifikavimo procesas, ir papildyti ICAO RPAS operacijų koncepcijos (CONOPS) turiniu ir prielaidomis.

               Atsižvelgiant į integruotą RPAS pobūdį, RPS sertifikavimas gali būti atliekamas pagal RPA tipo sertifikavimo procedūras išduodant tipo pažymėjimą RPA tipo pažymėjimo turėtojui. Tačiau tai nereiškia, kad RPS negali būti patvirtinta atskirai. C2 sąsaja yra svarbus RPAS ir jos tinkamumo skraidyti komponentas, todėl ji įtraukiama į tipo pažymėjimą kaip komponentas.

               Valstybėms skirtame rašte AN 7/67.1.1-19/52 pasiūlyti pakeitimai yra susiję su valdymo ir kontrolės sąsaja (C2 sąsaja) ir apima technologiškai neutralius standartus ir rekomenduojamą praktiką, susijusius su C2 sąsajos procedūromis ir C2 sąsajos sistemomis. C2 sąsaja yra skirta keistis informacija tarp dviejų pagrindinių RPAS fizinių komponentų, t. y. nuotolinės piloto stoties ir nuotoliniu būdu pilotuojamo orlaivio. Todėl C2 sąsaja yra loginė, tačiau fizinį pavidalą turinti sąsaja informacijai tarp nuotolinės piloto stoties ir nuotoliniu būdu pilotuojamo orlaivio keistis, nuotoliniam pilotui suteikianti galimybę saugiai integruoti RPAS į pasaulinės aviacijos operacinę aplinką, visų pirma ryšių, navigacijos ir stebėjimo paslaugų teikimo aplinką. Šie standartai ir rekomenduojama praktika yra pirmieji iš dviejų planuojamų C2 sąsajos rezultatų.

               Šiuo metu Nuotoliniu būdu pilotuojamų orlaivių sistemų komitetas rengia antrąjį išsamesnį dokumentų rinkinį, į kurį įtraukti su konkrečiomis technologijomis susiję standartai ir rekomenduojama praktika, o šį darbą užbaigti ketinama 2022 m.

               Atsižvelgdamos į EASA pastabas dėl valstybėms skirto rašto AN 3/5.12-19/53, daugelis ES valstybių narių pateikė tokį pasiūlymą: atsižvelgiant į ypatingą orlaivio naudotojo ir projektuotojo kompetencijos pasidalijimo pobūdį, konsultacijas dėl valstybėms skirto rašto pratęsti, kol taps įmanoma susipažinti su 6 priedo pakeitimo dokumentų projektu, o 6 ir 8 priedų priėmimo procesą vykdyti lygiagrečiai, visų pirma, kiek tai susiję su nuotolinių pilotų stočių patvirtinimu ir susitariančiųjų valstybių pareigomis RPS nepertraukiamojo tinkamumo skraidyti srityje. Šiam pasiūlymui ICAO nepritarė, o tai gali apsunkinti susijusių ICAO standartų ir rekomenduojamos praktikos perkėlimą į Sąjungos teisę, nes reikia nustatyti projektuotojų ir orlaivių naudotojų RPS srities kompetenciją.

               Numatomi pakeitimai gali stipriai paveikti ES teisės aktų, t. y. Komisijos reglamento (ES) Nr. 748/2012
                  1
               , Komisijos reglamento (ES) Nr. 1321/2014
                  2
               , Komisijos reglamento (ES) Nr. 1178/2011
                  3
                ir Komisijos reglamento (ES) Nr. 965/2012
                  4
               , taip pat galbūt Komisijos reglamento (ES) Nr. 452/2014
                  5
                ir Komisijos įgyvendinimo reglamento (ES) 2017/373
                  6
               , turinį. Siekiant iš dalies pakeisti galiojančią teisinę sistemą taip, kad būtų reglamentuojamas tarptautiniu mastu ir virš atvirosios jūros eksploatuojamų RPAS projektavimas, tipo sertifikavimas ir naudojimas, naujus ICAO standartus ir rekomenduojamą praktiką reikės įtraukti į ES teisės aktus.

               3.2.Pozicija, kurios turi būti laikomasi Sąjungos vardu

               Sąjunga pripažįsta, kad tarptautiniu lygmeniu reikia sukurti suderintą reglamentavimo sistemą, kuri būtų taikoma tarptautiniu mastu ir virš atvirosios jūros pagal skrydžių pagal prietaisus taisykles eksploatuojamų RPA projektavimui, tipo sertifikavimui ir naudojimui. Dviejuose ICAO valstybėms skirtuose raštuose pasiūlyti pakeitimai padės siekti šio tikslo.

               Todėl siūloma pozicija, kurios turi būti laikomasi Sąjungos vardu, yra pritarti visiems siūlomiems pakeitimams.

               Pozicija, kurios Sąjungos vardu turi būti laikomasi, jei ICAO taryba be esminių korekcijų priims pasiūlytus Čikagos konvencijos pakeitimus, yra, atsakant į atitinkamus ICAO valstybėms skirtus raštus, nepranešti apie nepritarimą ir pranešti apie priimtos priemonės laikymąsi. Jei Sąjungos teisės aktais nuo naujai priimtų standartų ir rekomenduojamos praktikos būtų nukrypta po numatytos tų standartų ir rekomenduojamos praktikos taikymo pradžios dienos, t. y. 2024 m. lapkričio 28 d., ICAO turėtų būti pranešta apie skirtumą nuo tų konkrečių standartų ir rekomenduojamos praktikos.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               SESV 218 straipsnio 9 dalis taikoma neatsižvelgiant į tai, ar Sąjunga yra organo narė arba susitarimo šalis
                  7
               .

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  8
               .

               4.1.2.Taikymas aptariamuoju atveju

               ICAO taryba yra susitarimu, t. y. Tarptautinės civilinės aviacijos konvencija (toliau – Čikagos konvencija), įsteigtas organas.

               Pagal Čikagos konvencijos 54 straipsnį ICAO taryba tvirtina tarptautinius standartus ir rekomenduojamą praktiką, kurie įtraukiami į Čikagos konvencijos priedus. Šie aktai turi teisinę galią. Tam tikra teisinė šių aktų galia gali priklausyti nuo pranešimų apie nepritarimą ir skirtumus ir nuo tų pranešimų sąlygų. Todėl Sąjungos pozicijos dėl tokių pranešimų priėmimas priklauso SESV 218 straipsnio 9 dalies taikymo sričiai.

               Numatomi aktai gali stipriai paveikti ES teisės aktų, t. y. Komisijos reglamento (ES) Nr. 748/2012
                  9
               , Komisijos reglamento (ES) Nr. 1321/2014
                  10
               , Komisijos reglamento (ES) Nr. 1178/2011
                  11
               , Komisijos reglamento (ES) Nr. 965/2012
                  12
               , taip pat galbūt Komisijos reglamento (ES) Nr. 452/2014
                  13
                ir Komisijos įgyvendinimo reglamento (ES) 2017/373
                  14
               , turinį. Siekiant iš dalies pakeisti galiojančią teisinę sistemą taip, kad būtų reglamentuojamas tarptautiniu mastu ir virš atvirosios jūros eksploatuojamų RPAS projektavimas, tipo sertifikavimas ir naudojimas, naujus ICAO standartus ir rekomenduojamą praktiką reikės įtraukti į ES teisės aktus. Todėl ES teisės aktai turės būti atitinkamai pakeisti.

               Pagrindinis siūlomų pakeitimų tikslas – nustatyti tarptautiniu mastu ir virš atvirosios jūros pagal skrydžių pagal prietaisus taisykles eksploatuojamų nuotoliniu būdu pilotuojamų orlaivių projektavimo, tipo sertifikavimo ir naudojimo teisinę sistemą. Pagal SESV 3 straipsnio 2 dalį šiuo klausimu Sąjunga turi išimtinę išorės kompetenciją.

               Priimtu aktu susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo priimto akto, dėl kurio Sąjungos vardu nustatoma pozicija, tikslo ir turinio. Jeigu priimtu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis priimto akto tikslas ir turinys yra susiję su bendrąja transporto politika.

               Todėl siūlomo sprendimo materialinis teisinis pagrindas yra SESV 100 straipsnio 2 dalis.

               4.3.Išvada

               Siūlomo Tarybos sprendimo teisinis pagrindas – Sutarties dėl Europos Sąjungos veikimo (SESV) 100 straipsnio 2 dalis kartu su 218 straipsnio 9 dalimi.

               2021/0027 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Tarptautinės civilinės aviacijos organizacijos (ICAO) tarybos 222-ojoje sesijoje, dėl numatomo Tarptautinės civilinės aviacijos konvencijos 1 priedo 177 pakeitimo, 2 priedo 47 pakeitimo, 8 priedo 108 pakeitimo, 10 priedo 90 pakeitimo ir 10 priedo naujo VI tomo priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)1947 m. balandžio 4 d. įsigaliojo Tarptautinės civilinės aviacijos konvencija (toliau – Čikagos konvencija), kuria reguliuojamas tarptautinis oro susisiekimas. Ja įsteigta Tarptautinė civilinės aviacijos organizacija (toliau – ICAO);

               (2)valstybės narės yra Čikagos konvencijos susitariančiosios valstybės ir ICAO narės, o Sąjunga turi stebėtojos statusą tam tikruose ICAO organuose. ICAO taryboje atstovaujama septynioms valstybėms narėms;

               (3)pagal Čikagos konvencijos 54 straipsnį ICAO taryba gali patvirtinti tarptautinius standartus ir rekomenduojamą praktiką ir įtraukti juos į Čikagos konvencijos priedus;

               (4)ICAO taryba savo 222-ojoje sesijoje ketina priimti Čikagos konvencijos 1 priedo „Personalo licencijavimas“ 177 pakeitimą, 2 priedo „Skrydžių taisyklės“ 47 pakeitimą, 8 priedo „Orlaivių tinkamumas skraidyti“ 108 pakeitimą, 10 priedo „Aviacijos telekomunikacijos“ V tomo 90 pakeitimą, susijusį su nuotoliniu būdu pilotuojamų orlaivių sistemų C2 sąsajos sistemomis ir procedūromis, ir naują 10 priedo VI tomą;

               (5)pagrindinis siūlomų pakeitimų tikslas – nustatyti tarptautiniu mastu ir virš atvirosios jūros pagal skrydžių pagal prietaisus taisykles eksploatuojamų nuotoliniu būdu pilotuojamų orlaivių projektavimo, tipo sertifikavimo ir naudojimo teisinę sistemą. Sąjunga tvirtai remia ICAO pastangas nustatyti šią teisinę sistemą;

               (6)tikslinga nustatyti poziciją, kurios Sąjungos vardu turi būti laikomasi ICAO taryboje, nes 1 priedo 177 pakeitimas, 2 priedo 47 pakeitimas, 8 priedo 108 pakeitimas, 10 priedo V tomo 90 pakeitimas ir priimtas 10 priedo naujas VI tomas bus privalomi Sąjungai ir galės stipriai paveikti Sąjungos teisės aktų, t. y. Komisijos reglamento (ES) Nr. 748/2012
                  15
               , Komisijos reglamento (ES) Nr. 1321/2014
                  16
               , Komisijos reglamento (ES) Nr. 1178/2011
                  17
               , Komisijos reglamento (ES) Nr. 965/2012
                  18
               , taip pat galbūt Komisijos reglamento (ES) Nr. 452/2014
                  19
                ir Komisijos įgyvendinimo reglamento (ES) 2017/373
                  20
               , turinį;

               (7)ICAO tarybos 222-ojoje sesijoje arba bet kurioje vėlesnėje sesijoje Sąjungos pozicija dėl numatomo 1 priedo 177 pakeitimo, 2 priedo 47 pakeitimo, 8 priedo 108 pakeitimo, 10 priedo V tomo 90 pakeitimo ir 10 priedo naujo VI tomo priėmimo, kaip nurodyta valstybėms skirtuose raštuose AN 7/67.1.1-19/52 ir AN 3/5.12-19/53, turėtų būti pritarti visiems šiems pakeitimams. Šią poziciją Sąjungos vardu turėtų kartu pareikšti Sąjungos valstybės narės, kurios yra ICAO tarybos narės;

               (8)priimti Čikagos konvencijos 1, 2, 8 ir 10 priedų pakeitimai bus privalomi visoms ICAO valstybėms narėms, įskaitant visas ICAO priklausančias Sąjungos valstybes nares, laikantis Čikagos konvencijos nuostatų ir neperžengiant ja nustatytų ribų;

               (9)pagal Čikagos konvencijos 38 straipsnį bet kuri valstybė, kuriai praktiškai pernelyg sudėtinga visais atžvilgiais atitikti kurį nors tokį tarptautinį standartą ar procedūrą arba visapusiškai suderinti savo taisykles ar praktiką su kuriuo nors tokiu tarptautiniu standartu ar procedūra arba kuri nusprendžia, kad jai būtina priimti taisykles ar praktiką, kokiu nors konkrečiu aspektu besiskiriančius nuo tų, kurie nustatyti tarptautiniu standartu, turėtų nedelsdama pranešti ICAO apie savo ir tarptautiniu standartu nustatytos praktikos skirtumus;

               (10)pagal Čikagos konvencijos 90 straipsnį kiekvienas toks priedas arba jo pakeitimas įsigalioja per tris mėnesius nuo jo perdavimo ICAO susitariančiosioms valstybėms arba pasibaigus ilgesniam laikui, kurį gali nustatyti ICAO taryba, jeigu per šį laikotarpį dauguma ICAO susitariančiųjų valstybių nepraneša apie savo nepritarimą;

               (11)Sąjungos pozicija, ICAO tarybai priėmus 1 priedo 177 pakeitimą, 2 priedo 47 pakeitimą, 8 priedo 108 pakeitimą, 10 priedo V tomo 90 pakeitimą ir 10 priedo naują VI tomą, apie kuriuos ICAO generalinis sekretorius turi pranešti taikydamas ICAO valstybėms skirtų raštų procedūrą, turėtų būti nepranešti apie nepritarimą ir pranešti apie tų pakeitimų laikymąsi. Jei Sąjungos teisės aktais nuo naujai priimtų standartų ir rekomenduojamos praktikos būtų nukrypta po numatytos tų standartų ir rekomenduojamos praktikos taikymo pradžios dienos, t. y. 2024 m. lapkričio 28 d., ICAO turėtų būti pranešta apie skirtumą nuo tų konkrečių standartų ir rekomenduojamos praktikos. Šią poziciją turėtų pareikšti visos Sąjungos valstybės narės,

               PRIĖMĖ ŠĮ SPRENDIMĄ:

               1 straipsnis

               1.Pozicija, kurios Sąjungos vardu turi būti laikomasi 222-ojoje ICAO tarybos sesijoje arba vienoje iš vėlesnių sesijų, yra pritarti siūlomam Čikagos konvencijos 1 priedo 177 pakeitimui, 2 priedo 47 pakeitimui, 8 priedo 108 pakeitimui, 10 priedo V tomo 90 pakeitimui ir 10 priedo naujo VI tomo priėmimui.

               2.Pozicija, kurios Sąjungos vardu turi būti laikomasi, jei ICAO taryba be esminių korekcijų priims siūlomą Čikagos konvencijos 1 priedo 177 pakeitimą, 2 priedo 47 pakeitimą, 8 priedo 108 pakeitimą, 10 priedo V tomo 90 pakeitimą ir 10 priedo naują VI tomą, kaip nurodyta 1 dalyje, yra, atsakant į atitinkamus ICAO valstybėms skirtus raštus, nepranešti apie nepritarimą ir pranešti apie priimtos priemonės laikymąsi. Jei Sąjungos teisės aktais nuo naujai priimtų standartų ir rekomenduojamos praktikos būtų nukrypta po numatytos tų standartų ir rekomenduojamos praktikos taikymo pradžios dienos, t. y. 2024 m. lapkričio 28 d., ICAO turėtų būti pranešta apie skirtumą nuo tų konkrečių standartų ir rekomenduojamos praktikos.

               2 straipsnis

               1 straipsnio 1 dalyje nurodytą poziciją kartu pareiškia Sąjungos valstybės narės, kurios yra ICAO tarybos narės.

               1 straipsnio 2 dalyje nurodytą poziciją pareiškia visos Sąjungos valstybės narės.

               3 straipsnis

               Šis sprendimas skirtas valstybėms narėms.

               Priimta Briuselyje

                     Tarybos vardu

                     Pirmininkas

                     (1)

                        2012 m. rugpjūčio 3 d. Komisijos reglamentas (ES) Nr. 748/2012, kuriuo nustatomos orlaivio tinkamumo skraidyti sertifikavimo, orlaivio ir susijusių gaminių, dalių bei prietaisų aplinkosauginio sertifikavimo, taip pat projektavimo ir gamybinių organizacijų sertifikavimo įgyvendinimo taisyklės (OL L 224, 2012 8 21, p. 1–85).

                     (2)

                        2014 m. lapkričio 26 d. Komisijos reglamentas (ES) Nr. 1321/2014 dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo (OL L 362, 2014 12 17, p. 1–194).

                     (3)

                        2011 m. lapkričio 3 d. Komisijos reglamentas (ES) Nr. 1178/2011, kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros (OL L 311, 2011 11 25, p. 1–193).

                     (4)

                        2012 m. spalio 5 d. Komisijos reglamentas (ES) Nr. 965/2012, kuriuo pagal Europos Parlamento ir Tarybos reglamentą (EB) Nr. 216/2008 nustatomi su orlaivių naudojimu skrydžiams susiję techniniai reikalavimai ir administracinės procedūros (OL L 296, 2012 10 25, p. 1–148).

                     (5)

                        2014 m. balandžio 29 d. Komisijos reglamentas (ES) Nr. 452/2014, kuriuo pagal Europos Parlamento ir Tarybos reglamentą (EB) Nr. 216/2008 nustatomi su orlaivių naudojimu skrydžiams, vykdomiems trečiųjų šalių vežėjų, susiję techniniai reikalavimai ir administracinės procedūros (OL L 133, 2014 5 6, p. 12–26).

                     (6)

                        2017 m. kovo 1 d. Komisijos įgyvendinimo reglamentas (ES) 2017/373, kuriuo nustatomi oro eismo valdymo ir oro navigacijos paslaugų teikėjų, kitų oro eismo valdymo tinklo funkcijų vykdytojų ir tų subjektų priežiūros bendrieji reikalavimai, panaikinamas Reglamentas (EB) Nr. 482/2008, įgyvendinimo reglamentai (ES) Nr. 1034/2011, (ES) Nr. 1035/2011 ir (ES) 2016/1377 ir iš dalies keičiamas Reglamentas (ES) Nr. 677/2011 (OL L 62, 2017 3 8, p. 1–126).

                     (7)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 64 punktas.

                     (8)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (9)

                        2012 m. rugpjūčio 3 d. Komisijos reglamentas (ES) Nr. 748/2012, kuriuo nustatomos orlaivio tinkamumo skraidyti sertifikavimo, orlaivio ir susijusių gaminių, dalių bei prietaisų aplinkosauginio sertifikavimo, taip pat projektavimo ir gamybinių organizacijų sertifikavimo įgyvendinimo taisyklės (OL L 224, 2012 8 21, p. 1–85).

                     (10)

                        2014 m. lapkričio 26 d. Komisijos reglamentas (ES) Nr. 1321/2014 dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo (OL L 362, 2014 12 17, p. 1–194).

                     (11)

                        2011 m. lapkričio 3 d. Komisijos reglamentas (ES) Nr. 1178/2011, kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros (OL L 311, 2011 11 25, p. 1–193).

                     (12)

                        2012 m. spalio 5 d. Komisijos reglamentas (ES) Nr. 965/2012, kuriuo pagal Europos Parlamento ir Tarybos reglamentą (EB) Nr. 216/2008 nustatomi su orlaivių naudojimu skrydžiams susiję techniniai reikalavimai ir administracinės procedūros (OL L 296, 2012 10 25, p. 1–148).

                     (13)

                        2014 m. balandžio 29 d. Komisijos reglamentas (ES) Nr. 452/2014, kuriuo pagal Europos Parlamento ir Tarybos reglamentą (EB) Nr. 216/2008 nustatomi su orlaivių naudojimu skrydžiams, vykdomiems trečiųjų šalių vežėjų, susiję techniniai reikalavimai ir administracinės procedūros (OL L 133, 2014 5 6, p. 12–26).

                     (14)

                        2017 m. kovo 1 d. Komisijos įgyvendinimo reglamentas (ES) 2017/373, kuriuo nustatomi oro eismo valdymo ir oro navigacijos paslaugų teikėjų, kitų oro eismo valdymo tinklo funkcijų vykdytojų ir tų subjektų priežiūros bendrieji reikalavimai, panaikinamas Reglamentas (EB) Nr. 482/2008, įgyvendinimo reglamentai (ES) Nr. 1034/2011, (ES) Nr. 1035/2011 ir (ES) 2016/1377 ir iš dalies keičiamas Reglamentas (ES) Nr. 677/2011 (OL L 62, 2017 3 8, p. 1–126).

                     (15)

                        2012 m. rugpjūčio 3 d. Komisijos reglamentas (ES) Nr. 748/2012, kuriuo nustatomos orlaivio tinkamumo skraidyti sertifikavimo, orlaivio ir susijusių gaminių, dalių bei prietaisų aplinkosauginio sertifikavimo, taip pat projektavimo ir gamybinių organizacijų sertifikavimo įgyvendinimo taisyklės (OL L 224, 2012 8 21, p. 1–85).

                     (16)

                        2014 m. lapkričio 26 d. Komisijos reglamentas (ES) Nr. 1321/2014 dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo (OL L 362, 2014 12 17, p. 1–194).

                     (17)

                        2011 m. lapkričio 3 d. Komisijos reglamentas (ES) Nr. 1178/2011, kuriuo pagal Europos Parlamento ir Tarybos reglamentą (EB) Nr. 216/2008 nustatomi su civilinės aviacijos orlaivių įgula susiję techniniai reikalavimai ir administracinės procedūros (OL L 311, 2011 11 25, p. 1–193).

                     (18)

                        2012 m. spalio 5 d. Komisijos reglamentas (ES) Nr. 965/2012, kuriuo pagal Europos Parlamento ir Tarybos reglamentą (EB) Nr. 216/2008 nustatomi su orlaivių naudojimu skrydžiams susiję techniniai reikalavimai ir administracinės procedūros (OL L 296, 2012 10 25, p. 1–148).

                     (19)

                        2014 m. balandžio 29 d. Komisijos reglamentas (ES) Nr. 452/2014, kuriuo pagal Europos Parlamento ir Tarybos reglamentą (EB) Nr. 216/2008 nustatomi su orlaivių naudojimu skrydžiams, vykdomiems trečiųjų šalių vežėjų, susiję techniniai reikalavimai ir administracinės procedūros (OL L 133, 2014 5 6, p. 12–26).

                     (20)

                        2017 m. kovo 1 d. Komisijos įgyvendinimo reglamentas (ES) 2017/373, kuriuo nustatomi oro eismo valdymo ir oro navigacijos paslaugų teikėjų, kitų oro eismo valdymo tinklo funkcijų vykdytojų ir tų subjektų priežiūros bendrieji reikalavimai, panaikinamas Reglamentas (EB) Nr. 482/2008, įgyvendinimo reglamentai (ES) Nr. 1034/2011, (ES) Nr. 1035/2011 ir (ES) 2016/1377 ir iš dalies keičiamas Reglamentas (ES) Nr. 677/2011 (OL L 62, 2017 3 8, p. 1–126).